होली वसंत ऋतु के दौरान फाल्गुन माह में मनाया जाने वाला एक प्रसिद्ध त्यौहार है। हिंदू धर्म में पारंपरिक रूप से यह त्यौहार दो दिन मनाया जाता है। पहले दिन फाल्गुन मास की पूर्णिमा को होलिका दहन किया जाता है। जबकि दूसरे दिन धुलेंडी यानि होली खेली जाती है। अंग्रेजी कैलेंडर के अनुसार होली का त्यौहार मार्च महीने में आता है। होली के मौके पर लोग गिले-शिकवे भूलकर एक-दूसरे को अबीर और गुलाल लगाकर इस त्यौहार का मज़ा लेते हैं। होली के दिन बड़े-बुज़ुर्गों से आशीर्वाद लेने की भी परंपरा है।